Marianne Franken

**Marianne Franken** (11. maaliskuuta 1884 Amsterdam- 4. huhtikuuta 1945 Bergen-Belsenin keskitysleiri) oli alankomaalainen taidemaalari. Hän maalasi paljon lasten ja oman aikansa kuuluisuuksien muotokuvia.  
## Elämänvaiheita
Marianne Franken halusi taiteilijaksi jo nuorena. Hänen isänsä vastusti ajatusta, sillä hänen mielestään "taiteessa ei ollut tulevaisuutta". Tytär sai tahtonsa läpi kun oli sekä maalannut isänsä muotokuvan että käynyt puhumassa aikomuksestaan taiteilija Martin Monnickendamille. Franken aloitti taideopintonsa vuonna 1910 Monnickendamin oppilaana paikallisessa yksityisessä taidekoulussa. 

Oppilaitoksen opettajina toimivat Monnickendamin ohella Marinus van der Maarel ja Cornelis Spoor. Heidän metodinsa olivat samat kuin pariisilaisissa ateljeekouluissa. Niissä opiskelijat piirtävät yhdessä elävää mallia ja maalaavat asetelmia. Asiakirjoista ei käy ilmi, miten kauan Franken opiskeli, kuitenkin mahdollisesti vuoteen 1920 asti. Tuolloin hän teki maalausmatkan Italiaan.

Franken teki ensiesiintymisensä taiteilijana vuonna 1917. Tämä tapahtui Amsterdamin Panorama Gallerian kesänäyttelyssä. Samaan näyttelyyn osallistuivat myös Piet Mondriaan, Else Berg, Harry Kuyten ja Dirk Filarski. Frankenin työt mainittiin sanomalehden artikkelissa, missä todettiin, että  niissä on "hämmästyttävää väriloistoa". 

Vuoden kuluttua ensinäyttelystään Franken pääsi arvostetun amsterdamilaisen Arti-yhdistyksen jäseneksi. Kyseinen yhdistys keräsi yhteen amsterdamilaisia taiteilijoita ja varakkaita yläluokan jäseniä. Seuran toiminta oli usein esillä sanomalehdissä. Frankenin pääsy seuran jäseneksi oli suuri kunnianosoitus ja huomionosoitus hänen taiteellisesta taitavuudestaan. 

Amsterdamissa toimi myös Joffers- niminen seura. Siihen kuului valtiollisessa taideakatemiassa, Rijksakademiessa, 1800-luvun lopussa opiskelleita taiteilijoita. He kokoontuivat kerran viikossa juomaan teetä  Thérèse van Duyl-Schwartzen luo. Duyl-Schwartzea kutsuttiin "alankomaalaisen taiteen kuningattareksi" ja häntä pidettiin aikansa merkittävimpänä naistaiteilijana. Hänen seuraansa kuuluvat taiteilijat olivat niin varakkaita, että taiteesta he saivat vain sivutuloja. Franken pääseminen tähän ryhmään loi hänelle arvokkaita suhteita näyttelyiden järjestäjiin ja taidekauppiaisiin. 

Franken keskittyi nyt kuvaamaan lapsia ja juutalaiskortteleiden elämää. Hän maalasi muotokuvia kuuluisista juutalaisista, kuten historioitsija Carolina Eitjestä ja taidemaalari Martin Monnickendamista, josta hän teki useita muotokuvia. Myös tanssija Chaja Goldstein oli hänen mallinaan. Korttelinäkymänsä Franken maalasi ulkona. 

Arti-seuran vuoden 1924 kevät- ja syysnäyttelyistä Franken sai ylistävät arvioinnit. Samoin kävi vuoden 1933 näyttelyssä. Vuonna 1937 hän järjestää näyttelyn kotonaan ja se huomataan sanomalehdissä.  

Toinen maailmansota alkoi vuonna 1939 ja Saksa valtasi Alankomaat vuonna 1940. Se ulotti juutalaisvastaiset lakinsa myös Alankomaihin. Miehitysvalta teki juutalaistaustaisten taiteilijoiden elämän mahdottomaksi ja Frankenin viimeinen näyttely oli vuonna 1941.  
## Lähteet

## Aiheesta muualla
* https://www.invaluable.com/auction-lot/marianne-franken-1884-1945-portait-of-an-elegant--1155-c-9d145b1a98?srsltid=AfmBOorSE6A-KIp4posaiCY1q-Y2-